b'\n_START_ARTICLE_\nToyota Corolla\n_START_SECTION_\nGenerelt\n_START_PARAGRAPH_\nToyota Corolla er verdens mest solgte bil, som er blevet produceret i mere end 35.000.000 eksemplarer og dermed har overg\xc3\xa5et Volkswagen Type 1. Dog handler det om 10 modelgenerationer med grundl\xc3\xa6ggende konceptionelle modifikationer som f.eks. overgang fra bag- til forhjulstr\xc3\xa6k. Derudover er ogs\xc3\xa5 til dato selvst\xc3\xa6ndige modeller blevet integreret i Corolla-serien._NEWLINE_Corolla g\xc3\xa6lder som en meget tilforladelig bil, hvilket ogs\xc3\xa5 bekr\xc3\xa6ftes af fejlstatistikker og beretninger fra det tyske T\xc3\x9cV.\n_START_SECTION_\nCorolla (E20, 1970\xe2\x88\x921974)\n_START_PARAGRAPH_\nI maj 1970 introduceredes anden generation af Corolla med 5 cm l\xc3\xa6ngere akselafstand. Karrosserivarianterne var de samme som hos forg\xc3\xa6ngeren. Sprinter-modellen blev til sin egen modelserie, som ogs\xc3\xa5 omfattede sedaner, ny var sportsmodellen Sprinter Trueno. Motorprogrammet omfattede motorer p\xc3\xa5 1,2 liter (68\xe2\x88\x9277 hk), 1,4 liter (86\xe2\x88\x9295 hk) og 1,6 liter (2 dobbelte karburatorer og 115 hk). Ud over fire- og femtrins manuel gearkasse kunne modellen ogs\xc3\xa5 f\xc3\xa5s med to- eller tretrins automatgear. Den \xc3\xb8vrige teknik (stiv aksel med bladfjedre bagtil, baghjulstr\xc3\xa6k og blandet bremsesystem) var identisk med forg\xc3\xa6ngeren._NEWLINE_I USA var alle versioner udstyret med 1,6-litersmotoren, som her var udstyret med dobbelt karburator og 102 hk. Coup\xc3\xa9modellen bar her navnet SR-5, da den havde fem gear som standardudstyr._NEWLINE_Sedan og coup\xc3\xa9 blev afl\xc3\xb8st i april 1974, mens stationcarversionen fortsatte frem til december 1977.\n_START_SECTION_\nCorolla (E30/E40/E50/E60, 1974\xe2\x88\x921979)\n_START_PARAGRAPH_\nI april 1974 introduceredes tredje generation af Corolla i Japan (E30-serien), som igen var vokset i akselafstand (+ 4 cm) og i de udvendige m\xc3\xa5l men fortsat var baghjulstrukket. Sedanen havde typenummeret E30 eller E31, hardtopcoup\xc3\xa9en uden B-s\xc3\xb8jle E35 eller E37. E40-serien var de japanske Sprinter-modeller, mens E50-serien (E50 og E51) var den senere introducerede combi coup\xc3\xa9 (Liftback) og sportscoup\xc3\xa9en. I nogle europ\xc3\xa6iske lande solgtes den til E4-serien h\xc3\xb8rende coup\xc3\xa9 Trueno, som ogs\xc3\xa5 dannede basis for de senere sportscoup\xc3\xa9- og Liftback-modeller fra E50-serien._NEWLINE_P\xc3\xa5 det japanske hjemmemarked fik alle modeller fra 1977 nye typebetegnelser p\xc3\xa5 grund af nye udst\xc3\xb8dningsnormer og de dertil h\xc3\xb8rende nye motorer, s\xc3\xa5 programmet fremover kun omfattede E50-serien (alle Corolla-modeller) og E60-serien (alle Sprinter-modeller)._NEWLINE_I slutningen af 1976 introduceredes Corolla Liftback, en tred\xc3\xb8rs sportsstationcar lignende Lancia Beta HPE; baseret p\xc3\xa5 Liftback fandtes ogs\xc3\xa5 en hardtopsedan, som ikke solgtes i Europa. I Japan fandtes modellen med motorer fra 1,2 til 1,6 liter, i topmodellerne af Sprinter og Corolla ogs\xc3\xa5 med to overliggende knastaksler._NEWLINE_Serien kom til Europa i marts 1975, i starten i de kendte karrosseriversioner i kombination med 1,2-litersmotor (40 kW/54 hk). I november 1976 fulgte Liftback, som fandtes som 1600 (53 kW/72 hk) og som 1600 GSL (dobbelt karburator, 62 kW/84 hk).\n_START_SECTION_\nSedan og Compact (E80/E82)\n_START_PARAGRAPH_\nI maj 1983 kom Corolla E80 med forhjulstr\xc3\xa6k og flerleddet bagaksel p\xc3\xa5 markedet som fired\xc3\xb8rs sedan og femd\xc3\xb8rs combi coup\xc3\xa9, i oktober samme \xc3\xa5r fulgte den kortere tre- og femd\xc3\xb8rs hatchback, som i Japan hed Corolla FX og i Europa Corolla Compact. P\xc3\xa5 det japanske hjemmemarked gik motorprogrammet fra 1,3 til 1,6 liter (60 kW/82 hk\xe2\x88\x9295 kW/129 hk), og fra 1985 kunne dieselmotoren p\xc3\xa5 1,8 liter ogs\xc3\xa5 leveres._NEWLINE_I USA blev fire- og femd\xc3\xb8rsudgaverne delvist importeret fra Japan og delvist fremstillet p\xc3\xa5 en ny fabrik i Californien, hvor ogs\xc3\xa5 den af E80 afledte Chevrolet Nova blev bygget. Bilen fandtes med en 1,6-liters SOHC-motor (55 kW/75 hk) og en DOHC-udgave af samme motor (81 kW/110 hk)._NEWLINE_Modellen kom p\xc3\xa5 markedet i Europa i august 1983 med 1,3-litersmotor (51 kW/70 hk)._NEWLINE_I april 1984 tilkom Liftback 1600 (62 kW/84 hk), og i 1985 fulgte Corolla Compact. Samtidig blev den hidtidige 1,3-litersmotor afl\xc3\xb8st af en ny konstruktion med tre ventiler pr. cylinder og 55 kW (75 hk). Fra marts 1985 kunne modellen ogs\xc3\xa5 f\xc3\xa5s med 1,8-liters dieselmotoren.\n_START_SECTION_\nCoup\xc3\xa9 (AE85/AE86)\n_START_PARAGRAPH_\nP\xc3\xa5 basis af forg\xc3\xa6ngermodellerne solgte Toyota fortsat sportslige Corolla-modeller med baghjulstr\xc3\xa6k. I Japan solgtes disse coup\xc3\xa9er under navnene Corolla Levin og Sprinter Trueno, i USA hed bilen Corolla GT-S. P\xc3\xa5 hjemmemarkedet kunne modellen f\xc3\xa5s med en 1,5-liters OHC-motor med 63 kW (86 hk) og en 1,6-litersmotor med to overliggende knastaksler (96 kW/130 hk); i Nordamerika ydede disse motorer 55 kW (75 hk) hhv. 85 kW (115 hk)._NEWLINE_I Europa solgtes alt efter marked enten begge eller kun den ene karrosserivariant. I f.eks. Tyskland kunne sedanversionen fra november 1984 f\xc3\xa5s med 1,6-liters indspr\xc3\xb8jtningsmotoren, som her ydede 91 kW (124 hk) og senere med katalysator 85 kW (115 hk).\n_START_SECTION_\nCorolla Tercel 4WD\n_START_PARAGRAPH_\nP\xc3\xa5 mange markeder blev anden generation af den firehjulstrukne stationcar Toyota Tercel (i Japan Sprinter Carib) solgt under navnet Corolla Tercel 4WD.\n_START_SECTION_\nConquest og Tazz\n_START_PARAGRAPH_\nI Sydafrika og Australien blev de tre- og femd\xc3\xb8rs Compact-modeller fremstillet og solgt som Tazz og Conquest.\n_START_SECTION_\nCorolla (E14/E15, 2006\xe2\x88\x92)\n_START_PARAGRAPH_\nI efter\xc3\xa5ret 2006 debuterede den seneste Corolla, som deler sin tekniske basis med Auris. For f\xc3\xb8rste gang fremstilledes to helt forskellige modeller, den lidt kortere (E14) til det japanske marked og den l\xc3\xa6ngere (E15) til Nordamerika og resten af verden._NEWLINE_E14 blev pr\xc3\xa6senteret i oktober 2006 og findes som fired\xc3\xb8rs sedan (Corolla Axio) og femd\xc3\xb8rs stationcar (Corolla Fielder) med en l\xc3\xa6ngde p\xc3\xa5 4410 mm. Bilen findes med en 1,5-liters firecylindret motor med 81 kW (110 hk) og en 1,8-litersmotor med 100 kW (136 hk). Ud over de forhjulstrukne versioner findes der ogs\xc3\xa5 firehjulstrukne versioner. De fleste Corollaer af denne generation er udstyret med en trinl\xc3\xb8s CVT-gearkasse, men der findes ogs\xc3\xa5 versioner med femtrins manuel gearkasse._NEWLINE_I november 2006 introduceredes Corolla E15 til resten af verden, som deler akselafstand (2600 mm) med E14, men med 4540 mm er lidt l\xc3\xa6ngere og udelukkende findes som fired\xc3\xb8rs sedan. Modellen f\xc3\xa5s alt efter marked med flere forskellige motorer. I Nordamerika har Corolla firecylindrede motorer med to overliggende knastaksler, 16 ventiler og variabel ventilstyring med slagvolume p\xc3\xa5 1,8 eller 2,4 liter og effekt p\xc3\xa5 98 kW (133 hk) hhv. 118 kW (160 hk); bilerne er som standard udstyret med femtrins manuel gearkasse, men kan dog mod merpris leveres med fire- eller femtrins automatgear. I Japan f\xc3\xa5s med identisk teknik Corolla Rumion (akselafstand 2600 mm, l\xc3\xa6ngde 4210 mm), en kantet kompakt MPV, som i st\xc3\xb8rre udf\xc3\xb8relse s\xc3\xa6lges under navnet Toyota bB._NEWLINE_I for\xc3\xa5ret 2009 fulgte samtidig med introduktionen af Toyota Verso et facelift af Corolla E14/E15. Siden da har Allex-modellerne heddet Toyota Klinge.\n_START_SECTION_\nCorolla Verso (2001\xe2\x88\x922009)\n_START_PARAGRAPH_\nMellem november 2001 og marts 2009 fandtes Corolla som kompakt MPV under navnet Corolla Verso med fem eller syv siddepladser. S\xc3\xa5danne biler havde tidligere fandtes i Toyotas modelprogram, men Corolla Verso var den f\xc3\xb8rste af typen som solgtes i Europa._NEWLINE_Ved introduktionen i efter\xc3\xa5ret 2001 var Corolla Verso den eneste af fem helt nyintroducerede karrosserivarianter, som blev importeret fra Japan. Fra for\xc3\xa5ret 2004 og frem blev Corolla Verso-modellerne til det europ\xc3\xa6iske marked fremstillet i Adapazari, Tyrkiet. Samme \xc3\xa5r introducerede Toyota anden generation af den kompakte MPV, som fra efter\xc3\xa5ret 2005 kunne k\xc3\xb8bes med en ny 2,2-liters dieselmotor._NEWLINE_Den nye 2,2-liters dieselmotor var med en maksimal effekt p\xc3\xa5 130 kW (177 hk) den st\xc3\xa6rkeste dieselmotor i en kompakt MPV. Bilen var udstyret med Toyotas D-CAT-teknologi._NEWLINE_Efterf\xc3\xb8lgeren er den i april 2009 introducerede Toyota Verso, som samtidig afl\xc3\xb8ste den st\xc3\xb8rre Avensis Verso.'